**บทที่ 1**

**บทนำ**

**ความเป็นมาและความสำคัญ**

การเรียนการสอนในหลักสูตรวิทยาศาสตรบัณฑิต สาขาวิชาเทคโนโลยีสารสนเทศ

มีวัตถุประสงค์เพื่อผลิตบัณฑิตให้มีความรู้ความสามารถด้านเทคโนโลยีสารสนเทศ โดยครอบคลุมพื้นฐานระบบสารสนเทศทั้งด้านฮาร์ดแวร์ ซอฟต์แวร์ ข้อมูล เครือข่าย และอินเทอร์เน็ต เพื่อให้สามารถออกแบบและพัฒนาโปรแกรมคอมพิวเตอร์ขนาดเล็กเพื่อสนับสนุนการใช้งานในองค์กร สามารถเลือกใช้และดูแลระบบเครือข่าย และระบบแม่ข่ายอย่างมีประสิทธิภาพ มีความรู้ความสามารถเบื้องต้นในการบริหารหน่วยงานสารสนเทศ การบริหารโครงการขนาดเล็กถึงขนาดกลางทางเทคโนโลยีสารสนเทศ และสามารถออกแบบและสร้างระบบงานประยุกต์ได้อย่างเหมาะสม มีความรู้เกี่ยวกับกิจกรรมทางธุรกิจ สามารถนำเทคโนโลยีมาประยุกต์ในงานจัดการและงานบริหารธุรกิจได้ มีความสามารถในการทำหน้าที่ประสานงานระหว่างผู้ใช้เทคโนโลยีสารสนเทศในการปฏิบัติงานกับผู้ออกแบบและพัฒนาระบบ และมีความเข้าใจในกระบวนการพัฒนาระบบสารสนเทศ (หลักสูตรวิทยาศาสตรบัณฑิต สาขาวิชาเทคโนโลยีสารสนเทศ ฉบับปรับปรุง พ.ศ.2558) ในการเรียนการสอนนอกจากการเรียนรู้จากทฤษฎีแล้ว นักศึกษาจำต้องมีประสบการณ์ภาคสนาม โดยการออกฝึกประสบการณ์วิชาชีพ เพื่อเป็นการเพิ่มทักษะในการปฏิบัติงานจากสถานประกอบการ ตลอดจนมีความเข้าใจในหลักการทำงาน ความจำเป็นในการเรียนรู้ทฤษฎีมากยิ่งขึ้น

การเรียนรู้ภาคสนาม มีความต้องการให้บัณฑิตมีประสบการณ์ในวิชาชีพก่อนเข้าสู่การทำงานจริงโดยนักศึกษาต้องออกฝึกงานตามหน่วยงานหรือสถานประกอบการภายนอก และอาจารย์ประจำสาขาวิชาจะต้องทำการออกนิเทศน์เพื่อติดตามและประเมินผลรวมทั้งการประเมินความพึงพอใจจากผู้ใช้บัณฑิตด้วย จากการดำเนินงานที่ผ่านมา รูปแบบการประเมินผลการฝึกประสบการณ์วิชาชีพจากผู้ใช้บัณฑิต ซึ่งก็คือหน่วยงานหรือสถานประกอบการภายนอก อยู่ในรูปแบบการประเมินผลด้วยเอกสารที่นักศึกษานำไปด้วยเมื่อเริ่มออกฝึก เพื่อให้หัวหน้าหรือพี่เลี้ยงที่ทำการดูแลการฝึกของตนเองทำการประเมิน และนักศึกษาต้องนำกลับมาเมื่อฝึกประสบการณ์วิชาชีพเสร็จสิ้นแล้ว ซึ่งในแต่ละปีนั้น ทางสาขาวิชาเทคโนโลยีสารสนเทศจะต้องจัดเตรียมเอกสารเป็นจำนวนมาก อีกทั้งในการเก็บรวบรวมและวิเคราะห์ข้อมูล อาจารย์ผู้ดูแลการฝึกประสบการณ์วิชาชีพ จะต้องนำข้อมูลจำนวนมากที่นักศึกษาแต่ละคนนำส่ง มาสรุปด้วยโปรแกรม Microsoft Excel เพื่อหาค่าคะแนน ถึงจะทราบผลของการประเมินการฝึกประสบการณ์วิชาชีพของนักศึกษาแต่ละคน ในภาคการศึกษานั้นๆ

จากปัญหาดังกล่าวผู้ศึกษาจึงมีแนวคิดในการนำความสามารถของเทคโนโลยีสารสนเทศและการสื่อสารมาประยุกต์ใช้กับการประเมินผลการฝึกประสบการณ์วิชาชีพ โดยได้ทำการพัฒนาระบบประเมินนักศึกษาฝึกประสบการณ์วิชาชีพ สาชาวิชาเทคโนโลยีสารสนเทศ คณะเทคโนโลยีสารสนเทศ นี้ขึ้น เพื่อช่วยอำนวยความสะดวกในการทำงานแก่ผู้ที่ทำการประเมินนักศึกษาและอาจารย์ผู้ดูแลการฝึกประสบการณ์วิชาชีพ อีกทั้งเป็นการลดภาระงานด้านการจัดเตรียมเอกสารแบบฟอร์ม การจัดเก็บรวบรวมข้อมูลเพื่อประมวลผล และเพื่อให้ได้ผลการประเมินที่ถูกต้อง แม่นยำ มีความเป็นปัจจุบันของข้อมูล สามารถดูผลการประเมินผลได้ทุกที่ ทุกเวลา ทั้งยังเป็นการเสริมสร้างภาพลักษณ์และเพิ่มประสิทธิภาพในการทำงานด้านระบบสารสนเทศในองค์กรของสาขาวิชาเทคโนโลยีสารสนเทศให้เกิดประโยชน์สูงสุด

**วัตถุประสงค์ของการวิจัย**

1. เพื่อพัฒนาระบบประเมินนักศึกษาฝึกประสบการณ์วิชาชีพ สาขาวิชาเทคโนโลยีสารสนเทศ มหาวิทยาลัยราชภัฏมหาสารคาม

2. เพื่อประเมินคุณภาพระบบประเมินนักศึกษาฝึกประสบการณ์วิชาชีพ สาขาวิชาเทคโนโลยีสารสนเทศ มหาวิทยาลัยราชภัฏมหาสารคาม

3. เพื่อหาความพึงพอใจของผู้ใช้ที่มีต่อระบบประเมินนักศึกษาฝึกประสบการณ์วิชาชีพ สาขาวิชาเทคโนโลยีสารสนเทศ มหาวิทยาลัยราชภัฏมหาสารคาม

**ขอบเขตการวิจัย**

**1. ประชากรและกลุ่มตัวอย่าง**

1.1 ประชากร คือ นักศึกษาชั้นปีที่ 4 สาขาวิชาเทคโนโลยีสารสนเทศ

คณะเทคโนโลยีสารสนเทศ มหาวิทยาลัยราชภัฏมหาสารคาม จำนวน 90 คน

1.2 กลุ่มตัวอย่าง คือ นักศึกษาชั้นปีที่ 4 สาขาวิชาเทคโนโลยีสารสนเทศ

คณะเทคโนโลยีสารสนเทศ มหาวิทยาลัยราชภัฏมหาสารคาม จำนวน 30 คน

**2. ระยะเวลาที่ใช้ในการวิจัย**

ปีการศึกษา 2558

**3. ด้านระบบงาน**

3.1 ระบบจัดการข้อมูลสมาชิก

3.2 ระบบสร้างแบบประเมิน

3.3 ระบบประเมินการฝึกประสบการณ์วิชาชีพ

3.4 ระบบรายงานการฝึกประสบการณ์วิชาชีพ

**4. ด้านผู้ใช้ระบบ**

4.1 ผู้ดูแลระบบ (Admin)

4.1.1 สามารถจัดการข้อมูลสมาชิก

4.1.2 สามารถสร้างแบบประเมิน

4.1.3 สามารถเพิ่ม ลบ แก้ไข แบบประเมินได้

4.1.4 สามารถดูผลการประเมินและสั่งพิมพ์แบบประเมินได้

4.2 ผู้ใช้งาน

4.2.1 สามารถเข้าสู่ระบบได้

4.2.2 สามารถทำการประเมินการฝึกประสบการณ์วิชาชีพได้

4.2.3 สามารถดูผลการประเมินและสั่งพิมพ์แบบประเมินได้

**5. ด้านฮาร์ดแวร์**

5.1 เครื่องคอมพิวเตอร์ความเร็ว ไม่น้อยกว่า 3.0 GHz

5.2 หน่วยความจำสำรอง (Hard disk) ความจุไม่ต่ำกว่า 100 GB

5.3 เครื่องปริ้นเตอร์

**6. ด้านซอฟต์แวร์**

6.1 ฐานข้อมูลที่ใช้ในการพัฒนาระบบ คือ MYSQL

6.2 ภาษาที่ใช้ในการพัฒนาระบบ คือ ภาษา PHP

6.3 โปรแกรม Sublime Text 3 เป็นโปรแกรมที่ใช้ในการออกแบบเว็บไซต์

**คำจำกัดความที่ใช้ในงานวิจัย/(นิยามศัพท์เฉพาะ)**

1. ระบบประเมินนักศึกษา หมายถึง ระบบที่พัฒนาขึ้นเพื่อประเมินนักศึกษาฝึกประสบการณ์วิชาชีพ สาขาวิขาเทคโนโลยีสารสนเทศ มหาวิทยาลัยราชภัฏมหาสารคาม พัฒนาระบบโดยใช้โปรแกรม PHP

2. นักศึกษา หมายถึง นักศึกษาชั้นปีที่ 3 สาขาวิชาเทคโนโลยีสารสนเทศ ที่ฝึกประสบการณ์วิชาชีพ ในระหว่างช่วงเดือนพฤษภาคาถึงเดือนกรกฎาคม

3. สาขาวิชาเทคโนโลยีสารสนเทศ หมายถึง สาขาวิชาเทคโนโลยีสารสนเทศ มหาวิทยาลัยราชภัฏมหาสารคาม ตั้งอยู่ เลขที่ 80 ถนนนครสวรรค์ ตำบลตลาด อำเภอเมือง จังหวัดมหาสารคาม รหัสไปรษณีย์ 44000

4. ความพึงพอใจ หมายถึง ความพึงพอใจของบุคลากรในสถานประกอบการที่มีต่อนักศึกษาฝึกประสบการณ์วิชาชีพ สาขาวิชาเทคโนโลยีสารสนเทศ

5. คุณภาพ หมายถึง ความคิดเห็นของผู้เชี่ยวชาญที่มีต่อระบบประเมินนักศึกษาฝึกประสบการณ์วิชาชีพ ที่พัฒนาขึ้น โดยคิดเป็นค่าคะแนนเฉลี่ยของระดับความคิดเห็นตั้งแต่ 3.51 ขึ้นไป และมีค่าส่วนเบี่ยงเบนมาตรฐานไม่เกิน 1.00

**ประโยชน์ที่คาดว่าจะได้รับ**

1. ได้ระบบประเมินนักศึกษาฝึกประสบการณ์วิชาชีพที่มีคุณภาพใช้งานได้จริง อย่างมีประสิทธิภาพ

2. เพื่อเป็นแนวทางในการพัฒนาระบบประเมินนักศึกษาฝึกประสบการณ์วิชาชีพ สำหรับผู้สนใจในการพัฒนาต่อไป